**არაოფიციალური თარგმანი**

**სექსუალური ორიენტიაციისა და გენდერული იდენტობის საფუძველზე ძალადობისა და დისკრიმიანციისგან დაცვის საკითხებზე დამოუკიდებელი ექსპერტის მანდატი**

***საქართველოში ვიზიტი (25 სექტემბერი - 5 ოქტომბერი, 2018)***

**მისიის დასრულების შემდგომი განცხადება**

პატივცემულო საზოგადოება,

სექსუალური ორიენტაციისა და გენდერული იდენტობის საფუძველზე ძალადობისა და დისკრიმინაციისგან დაცვის საკითხებზე დამოუკიდებელი ექსპერტის მანდატი გაეროს ადამიანის უფლებათა საბჭოს 2016 წლის 32/2 რეზოლუციის საფუძველზე შეიქმნა და ხსენებული განხორციელდა მას შემდგომ, რაც სახელმწიფოების თანამეგობრობისათვის ცნობილი გახდა ლგბტ პირების მიმართ გამოვლენილი შეუწყნარებლობის, დისკრიმინაციის და საშინელი ძალადობის შესახებ, რომელიც ასახულია ადამიანის უფლებათა უმაღლესი კომისრის მიერ 2011 და 2015 წლებში გამოქვეყნებულ ორ ანგარიშში.

საქართველოში 2018 წლის 24 სექტემბრიდან 5 ოქტომბრამდე დავყავი იმ მიზნით, რათა შემეფასებინა ქვეყანაში ლგბტ თემის წინააღმდეგ ძალადობისა და დისკრიმინაციის დაძლევისკენ მიმართული ადამიანის უფლებათა დაცვის ეროვნული და საერთაშორისო სტანდარტების განხორციელების პროგრესი. ვიზიტის განმავლობაში ვეწვიე თბილისს, ქუთაისსა და ბათუმს, სადაც შევხვდი აღმასრულებელი, საკანონმდებლო და სასამართლოს ხელისუფლებების წარმომადგენლებს, აგრეთვე ადგილობრივი ხელისუფლებისა და საქართველოს სახალხო დამცველის აპარატის თანამშრომლებს. გარდა ამისა, ვიზიტის ფარგლებში მოვინახულე ძალადობის მსხვერპლთა თავშესაფარი, რეპროდუქციული ჯანმრთელობის საინფორმაციო და საკონსულტაციო ცენტრი და კლინიკა, სადაც ტარდება სქესის შეცვლის/დადასტურებასთან დაკავშირებული ოპერაციები. ვიზიტის ფარგლებში არ მომეცა შესაძლებლობა მომენახულებინა აფხაზეთი, საქართველო, და ცხინვალის რეგიონი/სამხრეთ ოსეთი, საქართველო, და აქედან გამომდინარე ვერ შევაფასე თუ რა გამოწვევების წინაშე დგანან ლგბტ პირები ამ რეგიონებში.

მინდა დიდი მადლობა გადავუხადო საქართველოს მთავრობას მოწვევისა და შესანიშნავი თaნამშრომლობისთვის, როგორც ვიზიტამდე, ასევე მის განმავლობაში. მე არა მხოლოდ მოვიხიბლე ამ ქვეყნის განსაკუთრებული სტუმართმოყვარეობით, არამედ ასევე იმ განსაკუთრებული პროფესიონალიზმითაც, რომელიც ვიზიტის ორგანიზებასა და განხორციელებაში ჩართულმა სახელმწიფო უწყებებმა გამოავლინეს ამ პერიოდის განმავლობაში.

ასევე მადლობელი ვარ, რომ მომეცა შესაძლებლობა შევხვედროდი და ვრცლად მესაუბრა საქართველოს მართლმადიდებულური ეკლესიის საპატრიარქოს მაღალი იერარქიის სასულიერო პირებთან და სხვა რელიგიური კონფესიების წარმომადგენლებთან, მათ შორის სრულიად საქართველოს მუსლიმთა მუფთსა და საქართველოს ებრაელთა საბჭოს თავმჯდომარესთან. მიუხედავად განსხვავებული მოსაზრებებისა, მე მოხარული ვარ, რომ ამ შეხვედრების დროს შევძელით შემდეგი საერთო პოზიციის გამოკვეთა: გაუმართლებელია, მიუღებელია და დასაგმობია ძალადობა და დისკრიმინაცია სექსუალური ორიენტაციისა და გენდერული იდენტობის საფუძველზე. მოხარული ვარ, რომ ყველა იმ ადამიანისგან, რომელსაც შევხვდი და გავესაუბრე ჩემი ვიზიტის ფარგლებში, მოვისმინე მათი სურვილის შესახებ გააგრძელონ მსჯელობა იმის შესახებ, თუ როგორ უნდა უნდა ისწავლონ მშვიდობიანი და პატივისცემაზე დაფუძნებული თანაარსებობისათვის საჭირო გარემოს შექმნა.

32/2 რეზოლუციაზე მუშაობის პროცესში, სახელმწიფოების თანამეგობრობა შეთანხმდა, რომ დიალოგი იქნებოდა ჩემი მანდატის ერთ-ერთი სახელმძღვანელო პრინციპი და მე მოხარული ვარ, რომ ამ ვიზიტის განმავლობაში მომეცა ამ მიდგომის ასე აქტიურად გამოყენების საშუალება.

სიამოვნებით აღვნიშნავ, რომ ასევე მხვდა პატივი შევხვედროდი ამ სფეროში მომუშავე სამოქალაქო საზოგადოების მრავალ ორგანიზაციას და მსურს განსაკუთრებული მადლიერება გამოვხატო მათი პროფესიონალიზმისა და თავდადების მიმართ. მათ სრულად გამიზიარეს არა მხოლოდ ცოდნა და მოსაზრებები, არამედ დამეხმარნენ დავკავშირებოდი ლგბტ თემის ათეულობით წარმომადგენელს, რომლებმაც, თავის მხრივ, საკუთარი ცხოვრებისეული გამოცდილება გამიზიარეს.

მინდა მადლიერება გამოვხატო ყველა იმ ადამინის მიმართ, რომელსაც შევხვდი მათი მხრიდან ღია და კონსტრუქციული დიალოგისათვის მზაობის გამო. მსურს, ასევე, მადლობა გადავუხადო საქართველოში გაეროს სააგენტოთა ჯგუფის წევრებს მათი მხარდაჭერისა და დახმარებისათვის.

მისიის დასრულების განცხადებას მოჰყვება სრული ანგარიში დასკვნებითა და რეკომენდაციებით, რომელიც წარედგინება ადამიანის უფლებათა საბჭოს 2019 წლის ივნისში, და რომელიც წარმოადგენს საქართველოს მთავრობის მიმართ ჩემი რჩევების/რეკომენდაციების სრულ ჩამონათვალს

1. **შესავალი**

საქართველომ მნიშვნელოვანი საკანონმდებლო და ინსტიტუციური რეფორმა განახორციელა გენდერის, ძალადობისა და დისკრიმინაციის საკითხებთან დაკავშირებით. განსაკუთრებით აღსანიშნავია ის ფაქტი. რომ ქალთა მიმართ ძალადობისა და ოჯახში ძალადობის პრევენციისა და აღკვეთის ევროპის საბჭოს კონვეციის რატიფიცირების პროცესში, საქართველომ ცვლილებები შეიტანა დაახლოებით 30 ნორმატიულ აქტში. საქართველოს პარლამენტმა ჩამოაყალიბა გენდერული თანასწორობის საბჭო და შეიმუშავა გენდერული თანასწორობის სამოქმედო გეგმა, რაც უდავოდ წინგადადმული ნაბიჯია ძალადობის ამგვარი ფორმის აღმოსაფხვრელად და ვფიქრობ, რომ სახელმწიფოს მიერ გაწეული სამუშაო ოჯახური ძალადობის აღკვეთის მიმართულებით და დღემდე მიღწეული პროგრესი, ნამდვილად იმსახურებს ქებას.

მოვლენების პოზიტიური განვითარების იმედს იძლევა ის ფაქტი, რომ არსებობს პოლიტიკური ნება შესაბამისი ღონისძიებები განხორციელდეს სექსუალური ორიენტაციისა და გენდერული იდენტობის განსაკუთრებით მნიშვნელოვან საკითხებთან დაკავშირებით: ქვეყანაში უკვე ჩამოყალიბებულია ინსტიტუციური ბაზა, რომელიც სხვა მექანიზმებთან ერთად, შედგება საქართველოს მთავრობის ადმინისტრაციასთან არსებული ადამიანის უფლებათა დაცვის სამდივნოსა და შინაგან საქმეთა სამინისტროს ადამიანის უფლებათა დაცვის დეპარტამენტისგან. გარდა ამისა, მსგავსი მექანიზმები ინტეგრირებულია სხვადასხვა სამთავრობო უწყებაში, მათ შორის პრემიერ მინისტრის აპარატსა და სახალხო დამცველის აპარატში. ასევე, საქართველოში ფუნქციონირებს გენდერული თანასწორობის, ქალთა მიმართ ძალადობისა და ოჯახში ძალადობის საკითხებზე მომუშავე უწყებათაშორისი კომისია.

პარალელურად, პროკურატურის თანამშრომლებისთვის ჩამოყალიბდა ტრენინგ პროგრამები დისკრიმინაციის აკრძალვისა და სიძულვილის ნიადაგზე ჩადენილი დანაშაულებების გამოძიების შესახებ.

2018 წელს, სამოქალაქო საზოგადოების ორგანიზაციის დახმარებით მოხერხდა ლგბტ თემის საკითხების გათვალისწინება ქალთა და გოგონათა მიმართ ძალადობისა და ოჯახში ძალადობის შესახებ ტრენინგების პროგრამებში.

1. **საკანონმდებლო და საჯარო პოლიტიკის ჩარჩო**

**ა) საკანონმდებლო ჩარჩო**

საქართველო ადამიანის უფლებათა დაცვის სფეროში მოქმედი საერთაშორისო და რეგიონალური ხელშეკრულების უმრავლესობის ხელშემკვრელი სახელმწიფოა. ქვეყანაში ინსტიტუციონალიზებულია საერთაშორისო ვალდებულებების შესრულებაც. მიღწეულია საერთო კონსენსუსი იმის თაობაზე, რომ შიდა კონონმდებლობა შეიცავს დისკრიმინაციისა და ძალადობის აღმოსაფხვრელად საჭირო ადეკვატურ დებულებებს.

საქართველოს კონსტიტუციის მე-14 მუხლი (თანასწორობის უფლება) არის ის ფუნდამენტური ნორმა, რომელიც უზრუნველყოფს დაცვას ძალადობისა და დისკრიმინაციისგან. ხსენებული მუხლი ცალსახად მოიაზრებს სექსუალურ ორიენტაციას და გენდერულ იდენტობას, რასაც ასევე აღიარებს საქართველოს საკონსტიტუციო სასამართლო.

საქართველოში ბოლო წლებში გატარებული მნიშვნელოვანი საკანონდებლო რეფორმებია:

ა) საქართველოს კანონი დისკრიმინაციის ყველა ფორმის აღმოფხვრის შესახებ, რომელშიც ცალსახად ნათქვამია, რომ გენდერული იდენტობა და გენდერული გამოხატულება არ შეიძლება გახდეს დისკრიმინაციის საფუძველი. კანონი სავალდებულოა ყველა საჯარო დაწესებულების, ორგანიზაციის, ინდივიდისა და იურიდიული პირისთვის საქმიანობის ყველა სფეროში. კანონის განხორციელებაზე მონიტორინგის ფუნქცია აკისრია საქართველოს სახალხო დამცველის აპარატს, რომელიც საქართველოს პარლამენტს წარუდგენს ანგარიშებს კანონის განხორციელების შესახებ.

ბ) სისხლის სამართლის კოდექსის 53.31-ე მუხლი, რომელიც, 2012 წლიდან მოყოლებული ითვალისწინებს სასჯელის დამძიმებულ ფორმას იმ დანაშაულებისთვის, რომელიც ჩადენილია სექსუალური ორიენტაციის ან გენდერული იდენტობის საფუძველზე. 2016 წელს ზემოხსენებულ ნორმას დაემატა საქართველოს პროკურატურის ადამიანის უფლებათა დაცვის განყოფილების მიერ პროკურორებისთვის შემუშავებული რეკომენდაცია სიძულვილის ნიადაგზე ჩადენილი დანაშაულებების განსაზღვრისა და გამოძიების შესახებ.

გ) სისხლის სამართლის კოდექსის 142-ე მუხლი, რომელიც 2014 წლიდან დანაშაულის კვალიფიკაციას ანიჭებს სექსუალური ორიენტაციისა და გენდერული იდენტობის ან გამოხატვის მოტივით თანასწორობის პრინციპის დარღვევას.

დ) სისხლის სამართლის კოდექსის 239-ე მუხლი, რომელიც 2015 წლიდან დანაშაულის კვალიფიკაციას ანიჭებს საჯარო მოწოდებებს ძალადობრივი ქმედებებისკენ, რაც ემსახურება ჯგუფებს შორის შუღლის და უთანხმოების გაღვივებას, იმ შემთხვევაში, თუ ამგვარი მოწოდების შედეგად დამდგარი საფრთხე ნათელი, პირდაპირი და მყისიერია. თუმცა, ეს ნორმა ხშირად ხდება ხოლმე კრიტიკის სამიზნე იმ აქტორების მხრიდან, რომლებიც ამტკიცებენ, რომ არსებობს ამ ნორმის უმცირესობათა ჯგუფების წინააღმდეგ და არა მათ დასაცავად, გამოყენების რისკები.

ე) საზოგადოებრივი მაუწყებლობის შესახებ საქართველოს კანონის 56-ე მუხლი, რომელიც მაუწყებელს უკრძალავს იმგვარი გადაცემების გაშვებას, რომელიც მიზნად ისახავს ინდივიდის ან ჯგუფების შეურაცხყოფას მათ შორის სექსუალური ორიენტაციის ნიშნით. თუმცა, ეს ნორმაც მნიშვნელოვანი კრიტიკის ობიექტია, რადგან მაუწყებლის თვითრეგულაციის მექანიზმების გამო ხშირად არ განიხილება ის საჩივრები, რომლებითაც არასამთავრობო ორგანიზაციები მიმართავენ მაუყწებელს, ხოლო მიღებული გადაწყვეტილებები გასაჩივრებას არ ექვემდებარება.

იმისდა მიუხედავად, რომ საქართველოს საკანონმდებლო ბაზა საკმაოდ ძლიერია, არსებობს მნიშვნელოვანი გამოწვევები განხორციელების მხრივ, რაც გამოიხატება კანონის შესახებ ცნობიერების დაბალ დონესა და მსხვერპლების მხრიდან მიმართვიანობის კუთხით გამოვლენილ პასიურობაში.

ზემოაღნიშნულს კარგად ადასტურებს შემდეგი სტატისტიკური მონაცემები: სახალხო დამცველის აპარატის მიერ 2016-2017 წლებში შესაძლო დისკრიმინაციის შესახებ მიღებული განცხადებების მხოლოდ 11%-ში ფიგურირებს სექსუალური ორიენტაცია და გენდერული იდენტობა. სახალხო დამცველმა მხოლოდ მიღებული განცხადებების მცირე ნაწილთან დაკავშირებით დაადგინა დისკრიმინაციული მოპრყობის ფაქტები. აუცილებელია ამ ინფორმაციის შეპირისპირება იმ ფაქტთან, რომ ლგბტ თემი ერთ-ერთი ყველაზე დისკრიმინირებული ჯგუფია ქვეყანაში.

**ბ) საჯარო პოლიტიკის ჩარჩო**

საქართველოში გატარდა მნიშვნელოვანი რეფორმა ადამიანის უფლებების დაცვის სფეროში დისკრიმინაციის აღმოფხვრასთან დაკავშირებით:

1. ადამიანის უფლებათა დაცვის სტრატეგია 2014-2020 წლებისთვის, რომელიც თანაბარი უფლებებისა და უმცირესობების ჯგუფების დაცვის ფართო მიზანს ემსხურება, ასევე მოიცავს სექსუალური ორიენტაცისა და გენდერული იდენტობის ნიადაგზე დისკრიმინაციული მოპრობის აღმოფხვრის მიმართულებას
2. 2014-2015 წლებისთვის ადამიანის უფლებათა დაცვის სამოქმედო გეგმის 12.5.1 პუნქტი ავალდებულებს სახელმწიფოს ხელი შეუწყოს მრავალფეროვნებას, რომელშიც ასევე იგულისხმება სექსუალური ორიენტაცია, ხოლო 14.4 პუნქტში განსაზღვრული ამოცანების მიხედვით, სახელმწიფომ უნდა უზრუნველყოს საკანონმდებლო ბაზა გენდერული იდენტობისა და სექსუალური ორიენტაციის საფუძველზე დისკრიმინაციის აღმოფხვრის მიზნით. გარდა ამისა, ხსენებული ნაწილი ასევე ითვალისწინებს სიძულვილის მოტივით ჩადენილ დანაშაულებებთან დაკავშირებით ეფექტიანი სადამსჯელო მექანიზმის ამოქმედებას, რომელიც უნდა ეფუძნებლოდეს დროულ გამოძიებას, შესაბამისი კადრების მომზადებას და სტატისტიკური მონაცემების შეგროვებას.
3. 2016-2017 წლების სამოქმედო გეგმის 13.2 განყოფილების ამოცანების მიხედვით სახელმწიფომ უნდა უზრუნველყოს სექსუალური ორიენტაციისა და გენდერული იდენტობის ნიადაგზე დისკრიმინაციასთან ბრძოლის საკანონმდებლო გარანტიები, შეიმუშაოს ანტიდისკრიმინაციული პოლიტიკა, დანერგოს საჯარო სამსახურის სტანდარტები და ქცევის კოდექსი, დაარეგულიროს სიძულვილის ენა და აღასრულოს სიძულვილის ნიადგზე ჩადენილი დანაშაულების შესახებ არსებული კანონმდებლობა (სისხლის სამართლის კოდექსის 53.31-ე მუხლი). გარდა ამისა, სახელმწიფო ასევე ვალდებულია რეაგირება მოახდინოს სექსუალური ორიენტაციისა და გენდერული იდენტობის ნიადაგზე ჩადენილი ოჯახური ძალადობის დანაშაულებებზე.

ზემოთ ნახსენები საჯარო პოლიტიკის გადაწყვეტილებების მთლიანობაში შეფასებისას, აღმოვაჩინე, რომ ისინი კარგ საფუძველს ქმნის სექსუალური ორიენტაციისა და გენდერული იდენტობის ნიადაგზე დისკრიმინაციისა და ძალადობის აღმოფხვრის ფართომასშტაბიანი სტრატეგიისთვის. თუმცა, სამწუხაროდ, დასახული მიზნების დიდი უმრავლესობა ჯერ კიდევ არ არის მიღწეული და მხოლოდ მათ მცირე ნაწილთან დაკავშირებით შეინიშნება უმნიშნვნელო პროგრესი, რაც, თავის მხრივ მნიშვნელოვნად აფერხებს სახელმწიფოს მიერ დასახული ამოცანების შესრულებას. ჩემს ხელთ არსებული ინფორმაციის თანახმად, ჯერ კიდევ მომზადების სტადიაზეა 2018-2020 წლების სამოქმედო გეგმის ის ნაწილი, რომელიც თანასწორობას ეხება. მისიის განხორციელებისას მიღებული ინფორმაციის საფუძველზე სექსუალური ორიენტაციისა და გენდერული იდენტობის თაობაზე მისაღები კონკრეტული ნაბიჯები უნდა იყოს შეტანილი გეგმის ამ ნაწილში. **შესაბამისად, ჩემი რეკომენდაციია, რომ 2018-2020 წლებისთვის ადამიანის უფლებათა დაცვის სამოქმედო გეგმის გენდერის ნაწილში გათვალისწინებულ იქნეს იმგვარი ფაქტორების შეფასების მექანიზმი, რომლებიც აფერხებს 2014-2015 წლების სამოქმედო გეგმის 14.4 პუნქტითა და 2016-2017 წლების სამოქმედო გეგმის 13.2 პუნქტით დასახული მიზნების შესრულებას. ასევე, განისაზღვროს ის ზომები, რომლებიც ხელს შეუწყობს მათ რეალურ განხორციელებას 2018-2020 წლების პერიოდისთვის.**

სანამ ეს საქმიანობები განხორციელდება, აქტუალური რჩება კითხვა იმასთან დაკავშირებით, თუ რამდენად არის შესაძლებელი ფორმალური ბაზის არსებობის ფონზე ლგბტ პირების წინააღმდეგ მიმართულ ძალადობასა და დისკრიმინაციასთან ეფექტიანი ბრძოლა. სამწუხაროდ, ყველა ვთანხმდებით, რომ საკანომდებლო ჩარჩოსა და ლესბოსელი, გეი, ბისექსუალი და ტრანსგენდერი პირების ყოველდღიურ ყოფას შორის მნიშვნელოვანი ნაპრალია, რომელიც სერიოზულ გამოწვევებს უქმნის დისკრიმინაციასა და ძალადობასთან ბრძოლის ეფექტიანობას.

1. *ლგბტ პირების ყოფა საქართველოში*

ადამიანის უფლებათა დაცვის მნიშვნელობა ჩვენი ყოველდღიური ცხოვრების კონკრეტულ ასპექტებშიც ვლინდება. ელეონორ რუზველტი, ადამიანის უფლებათა უნივერსალური დეკლერაციის ერთ-ერთი თანაავტორი მიიჩნევდა, რომ ადამიანის უფლებათა დაცვისთვის ბრძოლა ისეთ ადგილებში იწყება, როგორიცაა სამეზობლოები, სკოლები, ქარხნები და ოფისები, სადაც ადამიანები ცდილობენ იპოვონ სამართალი, თანაბარი შესაძლებლობები ღირსების დაცვითა და დისკრიმინაციის გარეშე. საქართველოში ჩემი ვიზიტის განმავლობაში დავრწუნდი, რომ ქვეყანაში არსებობს ისეთი სისტემური ფაქტორები, რომლებიც ხელს უშლის ლესბოსელ, გეი, ბისექსუალ და ტრანსგენდერ პირებს გამოიყენონ თანასწორ გარემოში ცხოვრების უფლება საკუთარ თემებში, სკოლებსა და დასაქმების ადგილებში.

მიუხედავად იმისა, რომ საქართველოში არავინ უარყოფს ამ ადამიანების არსებობას, ან იმ ფაქტს, რომ მათი გენდერული იდენტობა ისეთივე თანდაყოლილი მახასიათებელია, როგორიც კანის ფერი ან სიმაღლეა, ასევე დავრწმუნდი, რომ არსებობს ფართოდ გავრცელებული მოსაზრება, რომ ამგვარი იდენტობის ქონა ცოდვაა, სამარცხვინოა ან პათოლოგიაა. ამგვარი შეხედულებების შედეგად, ადამიანების უმრავლესობას უყალიბდება წარმოდგენა, რომ გეი, ლესობოსელმა, ბისექსუალმა და ტრანსგენდერმა ადამიანებმა უნდა დამალონ საკუთარი სექსუალური ორიენტაცია და გენდერული იდენტობა, თუ მათ სურთ, რომ მიიჩნეოდნენ კარგ და პატივსაცემ მოქალაქეებად, ან იმის დასტურად, რომ მათ მაღალი ზნეობა და დადებითი ფასეულობები გააჩნიათ.

ამგვარ რწმენას, რომელსაც ეკლესიაც აღვივებს, ასევე ხელს უწყობენ პოლიტიკური აქტორები, სამთავრობო და სამართალდამცავი უწყებები, და რა თქმა უნდა, მასმედიისა და სოციალური მედიის საშუალებებიც.

ამგვარი ორგანიზებული და ხმაშეწყობილი შეტევების შედეგები რეალურია: ისინი იწვევს ლგბტ პირების მიმართ ძალადობას, მათ გარიყვას ჯანმრთელობისა და განსახლების სერვისებისგან, უსპობს მათ დასაქმებისა და ეკონომიკური განვითარების შესაძლებლობას და ართმევს სოციალური წარმატების პერსპექტივასა და სხვა ისეთ შესაძლებლობებს, რომლებიც თითოეული ინდივიდის ბედნიერების შემადგენელი ელემენტია. ეს მავნე ენერგია საბოლოოდ ყველაზე დიდ დარტყმას საქართველოს ყველაზე უუფლებო, დამცირებულ და მოწყვლად ჯგუფს აყენებს. ისე გამოდის, რომ საზოგადოების მიზანია შექმნას ისეთი შთაბეჭდილება, თითქოს საქართველოს მთელი მოსახლეობა ჰომოგენურია და მხოლოდ ჰეტეროსექსუალი სისგენდერი ადამიანებისგან შედგება.

თუმცა, ეს ცხადია, შორს არის რეალობისგან. ჩვენ არა მხოლოდ დანამდვილებით ვიცით, რომ გეი, ლესბოსელი, ბისექსუალი და ტრანსგენდერი ადამიანები მსოფლიოს ყველა კუთხეში გვხვდებიან, არამედ ვიცით ისიც, რომ ეს ადამიანები საქართველოს მოსახლეობის გარკვეულ ნაწილსაც წარმოადგენენ. გასული ორი კვირის განმავლობაში მე შესაძლებლობა მომეცა ბევრ მათგანთან მესაუბრა. ჩემმა თანამოსაუბრეებმა აღწერეს თუ როგორ ქმნიან რთულ ქსელებსა და თემებს და როგორ სწავლობენ უამრავი საშუალებითა და გზებით ერთმანეთის ცნობას, ინარჩუნებენ კონტაქტებს და დახმარებას უწევენ ერთმანეთს. ბათუმში, მაგალითდ, მითხრეს, რომ ტრანსგენდერი ადამიანების რაოდენობა 100-ს აღწევს სეზონის პიკზე, ხოლო გეი კაცების და MSM-ების, აგრეთვე ლესბოსელი და ბისექსუალი პირების რაოდენობა დიდი ალბათობით ათასებს ითვლის.

საქართველოში მცხოვრებ თითოეულ გეი, ბისექსუალ ან ტრანსგენდერ პირს შემუშავებული აქვს გადარჩენის ერთგვარი სტრატეგია. მათგან თითზე ჩამოსათვლელებს იცავს საკუთარი სტატუსი ან სიმდიდრე, ხოლო დანარჩენებს ქვეყნისა და ოჯახების დატოვება უწევთ თავშესაფრის პოვნისთვის. დარჩენილებს უწევთ არჩევანი გააკეთონ ერთის მხრივ საკუთარი იდენტობის გამჟღავნებასა და შესაბამისად, ძალადობისა და დისკრიმინაციისადმი დაქვემდებარების საფრთხესა და მეორეს მხრივ, საკუთარი იდენტობის უმნიშვნელოვანესი ასპექტის მალვასა და პარალელურ სამყაროში - “ნაჭუჭში ცხოვრებას” - შორის, როგორც ერთმა გეი მამაკაცმა მითხრა ბათუმში. მათთვის ბედისწერად ქცეულა საკუთარი საჭიროებების და რეალობის უჩინარობა, ოფიციალური სტატისტიკის არარსებობა და საიდუმლოს გამჟღავნების მუდმივი შიში.

ცხადია, ჩემმა საუბრებმა ქართველ გეი, ლესბოსელ, ტრანსგენდერ და ბისექსუალ პირებთან მათში თავისუფლების განცდა გააჩინა. “ბორკილდადებულივით ვარ. თავისუფლად ვერ ვცხოვრობ ამ საზოგადოებაში. მუდმივად საკუთარი თავისა და სხვების მოტყუებაში ვარ”, მითხრა ერთ-ერთმა გეი მამაკაცმა. თავისუფლების არასებებობამ, თავისუფლებისა, რომელსაც ასე აფასებს ყველა ქართველი - ძლიერი შთაბეჭდილება მოახდინა.

ფაქტობრივად ყველა საუბარმა, რომელიც ჩემი ვიზიტის განმავლობაში მქონდა, დაადასტურა, რომ ძალადობა (ფიზიკური თუ ფსიქოლოგიური) და დისკრიმინცია ლგბტ პირების წინააღმდეგ საქართველოში ფართოდაა გავრცელებული: ხშირია ცემის ფაქტები, ჩაგვრა და ბულინგი - მუდმივი, ხოლო განათლების და ჯანდაცვის სისტემებიდან, ასევე სამუშაო ადგილებიდან ლგბტ პირების გარიყვა - ნორმა.

i) ოჯახური ძალადობა

ოჯახური ძალადობა სოციალური გარიყვისა და მარგინალიზაციის იმ სპირალის ძირითადი ელემენტია, რომელიც ასე აზარელებს ლგბტ თემს. 2018 წლის კვლევის მიხედვით გამოკითხული ლგბტ პირების 84%-მა მიუთითა, რომ გამოცდილი ქონდათ ოჯახის წევრების მხრიდან ძალადობის რომელიმე ფორმა. ამ თემის წევრები ხშირად ხდებიან ფსიქოლოგიური და ფიზიკური ძალადობის მსხვერპლნი. მათ უზღუდავენ თავისუფლად გადაადგილებას და სოციალურ კონტაქტს თანატოლებთან, და ხსენებული წარმოადგენს სასჯელს საზოგადოებისათვის მიუღებული საქციელისა და ურჩობის გამო. ბიჭებისთვის სამარცხვინოდ ითვლება ფემინური საქმიანობა ან ქცევა და ამიტომ, ხშირად ირიყებიან ოჯახისა და საზოგადოებისგან. მიუხედავად იმისა, რომ გოგონების მიერ მასკულინური თვისებების გამომჟღავენება მათ “ქალბიჭობას” მიეწერება ხოლმე და არსებობს მოლოდინი, რომ ამგვარი თვისებები დროთა განმავლობაში აღარ იჩენს თავს, სულაც არ ნიშნავს იმას, რომ გოგონები დაცულები არიან ძალადობის უკიდურესი გამოვლინებისგან. ახალგაზრდა ლესბოსელ ქალთან საუბრის დროს, მან მომიყვა თუ როგორ სცემდა მამა სისტემატურად და იარაღითაც ემუქრებოდა სანამ გოგონამ გაქცევა და თავშესაფარში თავის შველა არ მოახერხა. ეს ფაქტი სახელმწიფო უწყებამაც დაადასტურა. როდესაც საქმე პოლიციამდე მივიდა, გოგონას დედამ მეუღლის მხარე დაიჭირა ზუსტად იმიტომ, რომ მისი აზრითაც ქალიშვილის სექსუალური ორიენტაცია ოჯახის ღირსებას ჩირქს სცხებს.

ამგვარმა ფაქტებმა დამარწმუნა, რომ სახელმწიფოს მიერ ოჯახური ძალადობის აღმოფხვრის მიმართულებით გადადგმული ნაბიჯები შემდგომ განმტკიცებას საჭიროებს, განსაკუთრებით, როდესაც საქმე ეხება იმგვარ მოტივებს, როგორიცაა სექსუალური ორიენტაცია და გენდერული იდენტობა. კარგად მესმის, რომ ამ მხრივ 2016-2017 სამოქმედო გეგმის 13.2.4 პუნქტი ითვალისწინებს ‘სექსუალური ორიენტაციისა და გენდერული იდენტობის საფუძველზე ჩადენილი ოჯახური ძალადობის ფაქტების დროულ და ეფექტიან გამოძიებას” და “სექსუალური ორიენტაციისა და გენდერული იდენტობის ნიადაგზე ჩადენილი ოჯახური ძალადობის შემთხვევების შესახებ სტატისტიკური ინფორმაციის მოძიებასა და ანალიზს”. კონცეპტუალური ჩარჩო ან სისტემები, რომლებიც იძლევიან მონაცემთა დახარისხების საშუალებას, ჯერ კიდევ არ არის ჩამოყალიბებული. მაგალითად, უზენაესმა სასამართლომ მოგვაწოდა ინფორმცია ოჯახური ძალადობის 1578 შემთხვევის შესახებ, თუმცა, უწყებას არ აღმოაჩნდა ინფორმაცია იმის შესახებ, თუ ამ შემთხვევებიდან რამდენი იქნა ჩადენილი სექსუალური ორიენტაციის ან გენდერული იდენტობის საფუძველზე.

სწორედ ამიტომ, ვწუხვარ, რომ ამ საქმეში ლგბტ თემთან დაკავშირებული საკითხების ასახვა უფრო ნელა მიიწევს წინ, ვიდრე ამას მთავრობა იმედოვნებდა. ჩანს, რომ ქალების მიმართ ძალადობისა და ოჯახში ძალადობის პრევენციის და აღმოფხვრისკენ მიმართული ზომები, ისევე როგორც მსხვერპლთა მხარდაჭერის მექანიზმები, მხოლოდ ჰეტერონორმატიული პერსპექტივით იქნა შემუშავებული და ნაკლები ყურადღება დაეთმო იმ რეალობას, რომელშიც ან თემს უწევს ცხოვრება.

შინაგან საქმეთა სამინისტროსა და პროკურატურისგან მიღებული პასუხები უფრო იმედისმომცემად გამოიყურება: სტატისტიკური ინფორმაციის შეგროვების პროცესი უკვე დაწყებულია.

**შესაბამისად, ჩემი რეკომენდაციაა, რომ სახელმწიფომ გააორმაგოს მცდელობები, რათა უზრუნველყოს სექსუალური ორიენტაციისა და გენდერული იდენტობის ნიადაგზე ჩადენილი ოჯახური ძალადობის შემთხვევების იდენტიფიცირება და საქმეების განხილვა, აგრეთვე, შესაბამისი სტატისტიკური ინფორმაციის წარმოება.**

1. სიძულვილის ნიადაგზე ჩადენილი დანაშაულები

სექსუალური ორიენტაციისა და გენდერული იდენტობის მოტივით სიძულვილის ნიადაგზე ჩადენილი დანაშაულები ქვეყანაში გავრცელებულია: ერთ-ერთი არასამთავრობო ორგანიზაციის ინფორმაციით მათ 2017 წლის განმავლობაში 38 ამგვარ შემთხვევაზე იმუშავეს, ხოლო 2018 წელს, რომელიც არ დასრულებულა, უკვე 40-ზე. მსურს ხაზი გავუსვა, რომ ეს მხოლოდ აისბერგის თავია: თუ ეს მონაცემები მხოლოდ იმ ერთ ორგანიზაციას ეკუთვნის, რომელიც უკიდურესად მწირი რესურსებით ახერხებს მუშაობას, ამის ფონზე შეტყობინების მიღმა დარჩენილი ძალადობის შემთხვევების მონაცემები წარმოუდგენლად მაღალი უნდა იყოს.

თუმცა, მხოლოდ ამ მონაცემებისა და 2012 წელს სისხლის სამართლის 53.31-ე მუხლში შესული ცვლილებების გათვალისწინებით, რომელიც დამამძიმებელ კვალიფიკაციას ანიჭებს სექსუალური ორიენტაციისა და გენდერული იდენტობის ნიადაგზე ჩადენილ დანაშაულებებს, ოთხი წელი დასჭირდა ამგვარი დანაშაულებათა რეგისტრაციას შინაგან საქმეთა სამინისტროს მონაცემთა ბაზაში. ჩემი ვიზიტის ფარგლებში ყველა უწყებიდან მიღებული ინფორმაცია მიუთითებს, რომ სამართალდამცავი ორგანოები იშვიათად უთითებენ ზემოხსენებულ ნორმაზე სხვადასხვა შემთხვევებში ხოლო სასამართლოები კი არასდროს იყენებენ მას სექესუალური ორიენტაციისა და გენდერული იდენტობის შემთხვევებში.

ნათელია, რომ ლგბტ პირები სერიოზული გამოწვევების წინაშე დგებიან, როდესაც ისინი საჩივრით მიმართავენ პოლიციას, რომელიც მართლმსაჯულების სისტემის პირველ რგოლს წარმოადგენს. მსხვერპლების თქმით მათ ხშირად არ სურთ განაცხადონ ინციდენტს შესახებ უნდობლობის, აგრეთვე გამოაშკარავების, ძალადობის ან დაცინვის შიშის გამო. პოლიციის თანამშრომლების წინასწარი უარყოფითი განწყობების პრობლემა განსაკუთრებით მწვავედ დგას ტრანსგენდერ სექსმუშაკებთან მიმართებაში. მე მრავალი საჩივარი მოვისმინე პოლიციის თანამშრომლების მხრიდან ძალაუფლების ბოროტად გამოყენების, ჰომო/ტრანსფობიური დამოკიდებულების, სიტყვიერ და ფიზიკურ შეურაცხყოფასა და დამამცემირებელ და შეურაცხმყოფელ მოპრობასთან დაკავშირებით. ასევე შევიტყვე, რომ რიგ შემთხვევებში პოლიციის ოფიცრები დაცვის სანაცვლოდ სქესობრივ კავშირს ითხოვენ ტრანსგენდერი ქალებისგან, და მათ წლების განმავლობაში ჩამოყალიბებული აქვთ მათთან ამგვარი ურთიერთობა. თუმცა, ძალადობის ამგვარი შემთხვევების შესახებ ინფორმაცია არასდროს ფიქსირდება პოლიციის საინფორმაციო ბაზებში, რაც, ცხადია, იმას ნიშნავს, რომ ეს შემთხვევები გამოუძიებელი დარჩება, ხოლო დამნაშავე - დაუსჯელი. ეს დამოკიდებულება კიდევ უფრო ამყარებს დაუსჯელობის სინდრომს.

2018 წლიდან მოყოლებული ამ მხრივ გარკვეული პროგრესი შეინიშნება. ადამიანის უფლებათა დაცვის დეპარტამენტის ჩამოყალიბებამ შინაგან საქმეთა სამინისტროში, რომლის მანდატია სიძულვილის ნიადაგზე ჩადენილი დანაშაულებათა გამოძიების პროცესის ზედამხედველობა, როგორც ჩანს, თვისობრივად შეცვალა უწყების დამოკიდებულება ამ საკითხებთან გამკლავების კუთხით. 2018 წლის იანვრიდან მოყოლებული გამოვლინდა სიძულვილის ნიადაგზე ჩადენილი შესაძლო დანაშაულებების 40 ფაქტი. მათგან 20 უკავშირდება სექსუალური ორიენტაციასა და გენდერულ იდენტობას, ხოლო 10 მათგანის შემთხვევაში ბრალის წაყენებით დასრულდა. გარდა ამისა, დეპარტამეტი ინფორმაციას ავრცელებს იმის შესახებაც, რომ თითოუელ ამგვარ დანაშაულზე რეაგირება იქნება ეფექტიანი და ადეკვატური. ამჟამად მიმდინარეობს პოლიციის თანამშრომლებისთვის სპეციალური სატრენინგო მოდულის შემუშავება სიძულვილის ნიადაგზე ჩადენილი დანაშაულების საკითხებთან დაკავშირებით შესაბამისი გამოცდილების მქონე სამოქალაქო საზოგადოების ორგანიზაციებთან თანამშრომლობით.

რაც შეეხება პროკურატურას, 2016 წელს ა) ოთხ სისხლის სამართლის საქმეში იქნა იდენტიფიცირებული დანაშაულის სიძულვილის მოტივით ჩადენა, სექსუალური ორიენტაციის და 20 დანაშაული გენდერული იდენტობის საფუძველზე; 4 პირს წაუყენეს ბრალი სექსუალური ორიენტაციის მოტივით ჩადენილი დანაშაულის საფუძველზე; ბ) 2017 წელს გამოვლინდა 12 სისხლის სამართლის დანაშაული სექსუალური ორიენტაციის ნიადაგზე ჩადენილი და 37 საქმე გენდერული იდენტობის საფუძველზე. 4 ადამიანს წაუყენეს ბრალი სექსუალური ორიენტაციის საფუძველზე სიძულვილის მოტივით ჩადენილი დანაშაულისათვის და 4-ს გენდერული იდენტობის საფუძველზე ჩადენილი დანაშაულისათვის; და გ) 2018 წლის პირველ თვეებში, 4 სისხლის სამართლის საქმეში იქნა იდენტიფიცირებული დანაშაულის ჩადენა სექსუალური ორიენტაციის საფუძველზე სიძულვილის მოტივით და ცხრა საქმეში დანაშაულის ჩადენა გენდერული იდენტობის საფუძვლითი. სამ პირს აღეკვეთა თავისუფლება სექსუალური ორიენტაციის საფუძველზე ჩადენილი დანაშაულის გამო და 5 პირს კი სიძულვილის მოტივით გენდერული იდენტობის საფუძველზე ჩადენილი დანაშაულის გამო. მე მივესალმები მოვლენების ამგვარ პოზიტიურ განვითარებას, მაგრამ ამავე დროს ხაზგასასმელია, რომ ბევრი საქმე ვერ აღწევს ამ ეტაპს. მოვუწოდებ პროკურატურის სტრუქტურებს, რომ გააძლიერონ ის ზომები, რომლებმაც შესაძლებელი გახადა ამგვარი პროგრესის მიღწევა.

რაც შეეხება სასამართლო უწყებებს, აქ მოვლენები სხვაგვარად ვითარდება. ჩემი ვიზიტის ფარგლებში შეხვედრა მქონდა ხელისუფლების ამ შტოს წარმომადგენლებთან, მათ შორის უზენაესი სასამართლოსა და ქუთაისისა და ბათუმის საქალაქო სასამართლოების წარმომადგენლებთან. საბოლოო ჯამში, მიღებული ინფორმაციიდან ირკვევა, რომ სიძულვილის მოტივი (გათვალისწინებული სისხლის სამართლის კოდექსის 53.31-ე მუხლით) არც ერთხელ არ იქნა გათვალისწინებული მოსამართლის მიერ მსჯავრის გამოტანის პროცესში და რომ არ არსებობს პრეცედენტები, რომელიც დამამძიმებელ კვალიფიკაციას მიანიჭებდა ჰომოფობიურ ან ტრანსფობიურ დანაშაულებებს. ამ ტენდენციის დასაბუთება მრავალფეროვანია და ისეთ ფაქტორებს მოიცავს, როგორიცაა იურიდიული პერსპექტივის ნაკლებობა, და გამოძიების პროცესში გამოჩენილი უგულებელყოფა მოტივის მიმართ. ერთ-ერთ სასამართლოში კონკრეტული საქმის განხილვისას, მითხრეს, რომ რეტროსპექტივაში სახეზე იყო 53.31-ე მუხლით გათვალისწინებული ყველა ელემენტი, თუმცა, მოსამართლემ ვერ გაიხსენა, თუ რატომ არ მიენიჭა დანაშაულს შესაბამისი კვალიფიკაცია. იურიდიული დახმარების ბიუროს წარმომადგენლებმა დაადასტურეს, რომ ისინი ხშირად ვარდებოდნენ საგონებელში იმასთან დაკავშირებით, თუ რატომ არ დადასტურდა მკაფიოდ გამოკვეთილი ჰომოფობიური ან ტრანსფობიური მოტივები მრავალ საქმეში.

ამ შეშფოთების მიზეზის არსებობას ადასტურებს ის შეუსაბამობა, რომელიც არსებობს ოფიციალურ სტატისტიკასა და სამოქალაქო საზოგადოების მიერ დოკუმენტირებულ მონაცემებს შორის: ლგბტ პირების წინააღმდეგ ჩადენილი დანაშაულთა დიდი უმეტესობა არადოკუმენტირებულია, ხოლო იმ შემთხვევებშიც კი, როდესაც შეტყობინება აღწევს შესაბამის ორგანოებამდე, ისინი მაინც უხილავად რჩება შესაბამისი იდენტიფიკაციის შესაძლებლობის არარსებობის მოტივით. მაგალითად, უზენაეს სასამართლოში მითხრეს, რომ ტრანსგენდერი ქალების შემთხვევევაში, მსხვერპლი აუცილებლად უნდა დარეგისტრირდეს გენდერული მარკერის მითითებით, რის გამოც ტრანსგენდერი ქალების უმეტესობა მამაკაცად რეგისტრირდება, რაც, თავის მხრივ სრულიად ჩქმალავს მათ წინაშე მდგომ გამოწვევებს.

ამ მიზეზების გამო, მე ვეთანხმები სახალხო დამცველის აპარატის მიგნებას იმასთან დაკავშირებით, რომ სიძულვილით მოტივირებული ძალადობის აღმოფხვრისთვის შემუშავებული სტრატეგია ვერ უმკლავდება პრობლემის სისტემურ ბუნებას. ძირეული გამომწვევი მიზეზების აღმოფხვრა საჭიროებს მათ გამოაშკარავებას. სექსუალურ ორიენტაციასა და გენდერულ ინდენტობასთან დაკავშირებული სტიგმა ქმნის ჩაკეტილ წრეს, რომელშიც მოძრავი ყველა აქტორი და სახელმწიფო უწყება მიიჩნევს, რომ მსხვერპლის ინტერესების დაცვის მიზნით, ამ უკანასკნელისთვის უკეთესი იქნება, თუ დაფარავს ძალადობის ჭეშმარიტ მიზეზს, ხოლო უარეს შემთხვევაში, მიიჩნევენ, რომ ძალადობა გამართლებულია. არც ერთი ამ უკიდურესობიდან არ ქმნის იმგვარ გარემოს, რაც ხელს შეუწყობდა ჰომოფობიური და ტრანსფობიური დანაშაულების დროულ შეტყობინებას, გამოძიებას და რეგისტრაციას.

ამ ფონზე მივესალმები პროექტის დაწყებას, რომლის სახელწოდებაა “საქართველოში დისკრიმინაციის, სიძულვილით მოტივრებული დანაშაულებებისა და სიძულვილის ენის აღმოფხვრა” და რომელიც მიზნად ისახავს ევროპის საბჭოს ეგიდით საკანონმდებლო, შესაძლებლობების ზრდისა და ცნობიერების ამაღლებისკენ მიმართული ზომების გაერთიანებას, რათა უზრუნველოს ქყვეყანაში მრავალფეროვნების დაფასება და ხელი შეუწყოს იმგვარი გარემოს შექმნას, სადაც ყველას ექნება საკუთარი უფლებების რეალიზების საშუალება. ჩემი გაგებით, პროექტი განსაკუთრებულ ყურადღებას აქცევს მონაცემთა შეგროვებისა და მართვის სისტემების ჩამოყალიბებას.

iii) თავისუფლებააღკვეთილი პირები

ციხეები საზოგადოების მიკროკოსმიურ მოდელს წააგავს, რომლებსაც გამადიდებელი შუშით აკვირდებიან. ამ ინსტიტუციებში დისკრიმინაციის, ძალადობისა და შეურაცხყოფის რისკები კიდევ უფრო მაღალია. ყველა ხელმისაწვდომი კვლევა და ანგარიში ასკვნის, რომ ლგბტ პატიმრები ციხის მოსახლეობის ყველაზე მოწყვლად ჯგუფს წარმოადგენენ. საქართველოში დიდი ხნის წინ ჩამოყალიბდა საზოგადოებისგან გარიყულების სისტემა, რომელშიც ათავსებენ LGBT პატიმრებს. ეს პატიმრები სხვა პატიმრებისგან განცალკევებით იხდიან სასჯელს და ასრულებენ ყველაზე მეტად დამამცირებელ სამუშაოს, როგორიცაა ჰიგიენური და დასუფთავების სამუშაოები. მათ აბუჩად იგდებენ და დასცინიან არა მხოლოდ დანარჩენი პატიმრები, არამედ ხშირად ციხის ადმინისტრაციაც კი. ციხის დაუწერელი კანონების მიხედვით, ნებისმიერი პატიმარი, რომელიც შეეხება, გამოელაპარაკება ან უბრალოდ აღიარებს ლგბტპირებად მიჩნეული პატიმრების არსებობას, რომლებსაც ხშირად “ქათმებად” მოიხსენიებენ, დაუყოვნებლივ გაიგივდება მათთან და მასაც ლგბტ პატიმრების მსგავსად ემუქრება გარიყვა და იზოლაცია. სახალხო დამცველის აპარატის მიხედვით, ამ მიზეზების გამო პატიმრების ეს კატეგორია ნაკლებად არის ჩართული სარეაბილიტაციო პროგრამებში ან სხვა აქტივობებში. სახალხო დამცველის წარმომადგენლები ასევე აღნიშნავენ, რომ პენიტენციური დაწესებულების ადმინისტრაცია ამგვარი კლასიფიკაციის არსებობას უსაფრთხოების მიზეზებით ხსნის და განმარტავს, რომ ეს არის ერთადერთი საშუალება “პატიმრების ინტერესებისა და დაწესებულებაში წესრიგის დასაცავად”.

ჩემი ვიზიტისას საშუალება მომეცა გავსაუბრებოდი სპეციალური სასჯელაღსრულების სამსახურის წარმომადგენლებს და მომენახულებინა სასჯელაღსრულების დაწესებულება, სადაც შევხვდი ადმინისტრაციის წარმომადგენლებს, რამაც გარკვეული წარმოდგენა შემიქმნა პატიმრობაში მყოფი ლგბტ პირების უფლებრივი მდგომარეობის შესახებ.

ჩემს ხელთ არსებული ინფორმაციის თანახმად, ზემოთ აღწერილი სისტემა ჯერ კიდევ მოქმედებს ქვეყანაში, თუმცა სხვადასხვა ხარისხით. მაგალითად, ციხეში, რომელიც მოვინახულე, მიუხედავად მრავალი მცდელობისა შეექმნათ ინკლუზიური გარემო, ჯერ კიდევ შეუძლებელია ლგბტ პატიმრებისთვის, ან მათთვის, ვისაც ამ კატეგორიას მიაკუთვენებენ, მონაწილეობა მიიღონ საკვების დარიგებაში, რადგან სხვა პატიმრები უარს იტყვიან მათ მიერ მიწოდებული საკვების მიღებაზე. ციხის ადმინისტრაცია აცნობიერებს, რომ “სტიგმისა და საბჭოთა პერიოდიდან მემკვიდრეობით მიღებული წინასწარი უარყოფითი განწყობების გაქარწყლებას დრო სჭირდება. ყველაზე მნიშვნელოვანია ადამიანების მენტალობის შეცვლა, რადგან ამ შემთხვევაში, დროთა განმავლობაში სიტუაცია უკეთესობისკენ შეიცვლება”.

ასევე მინდა აღვნიშნო, რომ გენდერის აღიარების იურდიულმა ბარიერებმა და სასამართლო სისტემაში გენდერის ხისტმა ინტერპრეტაციამ შესაძლოა შექმნას ისეთი სიტუაცია, სადაც ტრანსგენდერ ქალებს მამაკაცებისთვის განკუთვნილ დაწესებულებაში მოუწევთ სასჯელის მოხდა და ყველა იმ საფრთხისადმი დაქვემდებარება, რაც ამგვარ გადაწყვეტილებას მოსდევს თან. ეს კიდევ ერთხელ ადასტურებს, რომ საჭიროა სასრაფოდ გაუქმდეს ყველა ის შეურაცხმყოფელი მოთხოვნა, რაც წარმოადგენს პირადობის დამადასტურებელ დოკუმენტებში გენდერული მარკერის შეცვლის წინაპირობას.

იმედისმომცემია ის ზომები, რომლებსაც ხელისუფლება მიმართავს თავისუფლების აღკვეთის ადგილებში ლგბტ პატიმრების მიმართ დისკრიმინაციის აღმოფხვრის მიზნისთვის. ვიზიტისას შევიტყვე, რომ შემუშავების პროცესშია სტრატეგია და შესაბამისი სამოქმედო გეგმა მოწყვლადი პატიმრებისთვის, მათ შორის თავისუფლებააღკვეთილი ლგბტ პირებისთვის, რომელიც ასევე მოიცავს ზრუნვის, დაცვისა და სოციალური ინტეგრაციის ელემენტებსაც ტრენინგების, ცნობიერების ამაღლებისკენ მიმართული კამპანიების და სხვა აქტივობების მეშვეობით. თუმცა, ასევე აღვნიშნავ, არ არსებობს საბაზისო ინფორმაცია პენიტენციალურ ინსტიტუციებში ლგბტ პატიმრების რაოდენობისა და მათი საჭიროებების შესახებ.

**ამდენად, ჩემი რეკომენდაციაა პოლიტიკის დოკუმენტებისა და პროგრამების შემუშავებისას, მოხდეს მათი ისეთ გამოკითხვებსა და კვლევებზე დაფუძნება, რომლებიც აფასებენ არსებულ სიტუაციას და პროგრესს გარკვეულ ინტერვალებში. ამ პროცესში ანონიმურობა და კონფიდენციალურობა უნდა იყოს გარანტირებული და დაკავებულთა უსაფრთხოება უმთავრესი ზრუნვის საგნად უნდა რჩებოდეს.**

IV.სიძულვილის ენა

ზოგადად, გარემო ლგბტ ადამიანების მიმართ არის მტრული და მათ უხდებათ ირგვლივ არსებულ ჰომოფობიურ, ბიფობიურ და ტრანსფობიურ დამოკიდებულებებთან გამკლავება. სექსუალურ ორიენტაციასა და გენდერულ იდენტობასთან დაკავშირებული საკითხების შესახებ არსებული მწირი ცოდნა და ცრურწმენები ქმნის ნაყოფიერ ნიადაგს იმისათვის, რომ მოხდეს საზოგადოებრივი აზრით მანიპულირება. ქართული მედიის მონიტორინგის შედეგების ანალიზი გვიჩვენებს, რომ საზოგადოებრივ ადგილებში, ჰომოფობიური სიძულვილის ენა ყველაზე ხშირად გამოიყენება პოლიტიკოსებისა და სასულიერო პირების მიერ. პოლიტიკოსების შემთხვევაში, ეს განსაკუთრებით მწვავდება არჩევნების დროს, ვინაიდან სექსუალური ორიენტაციისა და გენდერული იდენტობის თემა, ხშირად, პოლიტიზირებულია. სისხლის სამართლის კოდექსი პირდაპირ არ კრძალავს სიძულვილის ენას ლგბტ თემის მიმართ და - მიუხედავად იმისა, რომ 2016-2017წწ. სამოქმედო გეგმის 13.2.2 მუხლი ამას ითვალისწინებს, პარლამენტის წევრთა ეთიკის კოდექსის მიღებისაკენ მიმართულმა ძალისხმევამ შედეგი არ გამოიღო. ამასთან, ამგვარი ქმედებების კრიტიკა საჯაროდ არასოდეს ხდება ხელისუფლების მიერ და ამდენად, ხდება მისი უსიტყვოდ მიღება.

**ძალიან ვწუხვარ არსებული სიტუაციის გამო.** ხელისუფლებისა და საჯარო პირების პასუხისმგებლობა, რომ არ წააქეზონ ან არ გააღვივონ სიძულვილი და დისკრიმინაცია, ადამიანის უფლებათა საერთაშორისო მექანიზმებით დადგენილი ვალდებულებაა; ადამიანის უფლებათა ევროპულმა სასამართლომ ცალსახად დაადგინა, რომ ისეთი გამონათქვამები, როგორიცაა „ჰომოსექსუალიზმი არის დევიანტური სექსუალური მიდრეკილება“, რომელსაც აქვს „მორალურად დამანგრეველი გავლენა საზოგადოებაზე“, სერიოზული და ცრურწმენაზე დაყრდნობილი ვარაუდებია მაშინაც კი, როდესაც ისინი არ გულისხმობენ მოწოდებას სიძულვილით მოტივირებული ქმედებებისაკენ და ამგვარად, არ წარმოადგენენ ადამიანის უფლებათა ევროპული კონვენციის მე-10 მუხლის რეგულირების სფეროს. ამ ვალდებულებების მიუხედავად, სამოქალაქო საზოგადოების ერთ-ერთმა ორგანიზაციამ 2017 წლის განმავლობაში გაკეთებული 731 ჰომოფობიური საჯარო განცხადების შესახებ გვაცნობა: 255 მედიის მიერ, 153 პოლიტიკოსების მიერ, 172 საზოგადოების სხვა წევრების მიერ, 24 სასულიერო პირებისა და 127 სამოქალაქო ორგანიზაციების მიერ.

2016 წლიდან, ულტრა-ნაციონალისტური და ულტრა-მემარჯვენე ჯგუფების წევრები საზოგადოებრივ არენაზე აქტიურად გამოჩნდნენ და სიძულვილის ენით მიმართავდნენ უმცირესობებს, მათ შორის ლგბტ თემის წარმომადგენლებს. ეს ჯგუფები აქტიურად იყენებდნენ სოციალურ მედიას ლგბტ პირების წინააღმდეგ მიმართული სიძულვილის პროპაგანდისთვის ან ძალადობრივ თავდასხმებს ახორციელებდნენ ცალკეულ პირებზე. არ არსებობს საკმარისი მტკიცებულებები, რომლებიც ადასტურებენ მთვარობის ისეთი ყოვლისმომცველი სტრატეგიის არსებობას, რომელიც მიმართულია კიბერ-ბულინგის, სიძულვილის ენისა და უმცირესობების მიმართ ინტერნეტით მუქარის წინააღმდეგ.

**ამდენად, ჩემი რეკომენდაციაა, რომ სწრაფად მოხდეს საჯარო სამსახურის შესახებ სტანდარტებისა და ეთიკის კოდექსის დამტკიცება, რომლებიც გათვალისწინებულია 2016-2017წწ. სამოქმედო გეგმის 13.2.2.-ე პუნქტით ისევე, როგორც მოქმედი საკანონმდებლო ჩარჩოს შეფასება იმის დასადგენად, რომ იგი სრულიად ადეკვატურია სიძულვილის ენასთან საბრძოლველად. ამასთან, ჩემი რეკომენდაციაა დაინერგოს ნულოვანი ტოლერანტობის პოლიტიკა სექსუალური ორიენტაციისა და გენდერული იდენტობის ნიშნით სიძულვილის ენის მიმართ, რასაც თან უნდა სდევდეს გამოძიების ეფექტიანი ღონისძიებები და სასჯელი.**

V. ჰომოფობიის, ტრანსფობიის და ბიფობიის წინააღმდეგ ბრძოლის საერთაშორისო დღე (IDAHOT)

2013 წლის 17 მაისს, ლგბტ თემის წევრთაგან შემდგარ მცირე ჯგუფსა და მათ თანამოაზრეებს, რომლებიც ჰომოფობიის წინააღმდეგ ბრძოლის საერთაშორისო დღეს აღნიშნავდნენ თბილისში, თავს დაესხა ათასობით ადამიანისაგან შემდგარი ბრბო. რამდენიმე საათის განმავლობაში დემონსტრანტების მცირე ჯგუფი განიცდიდა ტერორს და მიიღო ფიზიკური და ფსიქოლოგიური ზიანი, რადგან პოლიციამ ვერ მოახერხა სიტუაციის კონტროლი. მიუხედავად იმისა, რომ მართლმადიდებლური ეკლესიის მონაწილეობის ხარისხი სადაოა, არსებობს კონსენსუსი იმ ფაქტთან დაკავშირებით, რომ საეკლესიო პირები და ექსტრემისტული დაჯგუფებების წევრები მონაწილეობდნენ ძალადობის წაქეზებაში და რომ მოსახლეობის გარკვეულმა ჯგუფებმა აგრესიული ბრბოს სახით განახორციელეს თავდასხმა.

უნდა ვაღიარო, რომ ჩემი მისიის საწყის ეტაპზე ვერ გავაცნობიერე საქართველოს უახლეს ისტორიაში ამ მოვლენის ფუნდამენტური მნიშვნელობა, თუმცა ყველა მხარესთან დიალოგმა დამარწმუნა, რომ ეს მართლაც გარდამტეხი მომენტი იყო. ჩემზე შთაბეჭდილება მოახდინა, თუ როგორ აფასებს სხვადასხვა მონაწილე მხარე - მთავრობა, ლგბტ თემი, სამოქალაქო საზოგადოება და ეკლესია - ამ მოვლენას, როგორც „სირცხვილის წყაროს“, „საზოგადოებრივ ტრავმას“, ან „უკანასკნელ დროს საქართველოს საზოგადოებისთვის ყველაზე სამარცხვინო ფაქტს.”

ასეთივე შემაშფოთებელია ამ მოვლენების ზეგავლენა ლგბტ თემის შესაძლებლობაზე ეფექტიანად გამოიყენოს თავისი გამოხატვის თავისუფლება. მას შემდეგ, 17 მაისის დემონსტრაციებზე მთავრობის მიერ დაწესებულმა მკაცრმა შეზღუდვებმა შეაფერხა ლგბტ თემის მიერ ამ საერთაშორისო დღის აღნიშვნის შესაძლებლობა:

* 1. 2014 და 2016 წლებში, არ გაიმართა გარეშე შეზღუდვის გამო და ამჟამად საქმე ადამიანის უფლებათა ევროპული სასამართლოშია განსახილველად წარდგენილი,
  2. 2015 წელს არ ჩატარდა თვით შეზღუდვის გამო,
  3. 2017 და 2018 წლებში ჩატარდა, თუმცა რიგი შეზღუდვების პირობებში.

როგორც ჩანს, ამ სამწუხარო შედეგს საზოგადოების მნიშვნელოვანი ნაწილი უჭერს მხარს: სამოქალაქო საზოგადოების ერთ-ერთი ორგანიზაციის კვლევის მიხედვით, საზოგადოებრივი აზრის გამოკითხვისას რესპოდენტთა 80.5%-ს მიაჩნია, რომ ლგბტ თემის დემონსტრაციები კანონით უნდა აიკრძალოს. ის, რომ საზოგადოების მნიშვნელოვან ნაწილს მიაჩნია, რომ მთლიანად ამ თემს თავისუფალი გამოხატვის უფლება არ აქვს, მეტად მაშფოთებს.

მოცემულ კონტექსტში, მივესალმები შინაგან საქმეთა მინისტრის მოადგილისა და ადამიანის უფლებათა დაცვის დეპარტამენტის ხელმძღვანელის მონაწილეობას ამ დღის აღნიშვნაში 2018 წელს ისევე, როგორც შეკრებამდე გავრცელებულ განცხადებას, რომ ძალადობა არ იქნება დაშვებული.

საქართველოს მართლმადიდებლურმა ეკლესიამ 2014 წლის 17 მაისი ოჯახის სიწმინდის დღედ გამოაცხადა. მას შემდეგ, საპატრიარქო 17 მაისს ყოველწლიურად მართავს დემონსტრაციებს, რომლებზეც მონაწილეები მარშირებენ თბილისის ცენტრში და აღნიშნავენ მასობრივი საქორწინო ცერემონიებით. მეტად მადლობელი ვარ იმ თავაზიანი და ღია დიალოგისათვის, რომელმაც შესაძლებლობა მომცა საპატრიარქოსთვის გამეზიარებინა ჩემი შეშფოთება ამ საკითხზე: მშვიდობიანი თანაცხოვრების დინამიკის შექმნა უნდა იყოს საერთო ამოცანა და დარწმუნებული ვარ, რომ შეიძლება მოიძებნოს სხვა გზები იმისათვის, რომ შესაძლებელი იყოს სხვადასხვა რწმენის გამოხატვა კონფრონტაციის რისკისა და შეჯიბრის გარეშე.

სწორედ ამ და მრავალი სხვა მიზეზის გამო, დარწმუნებული ვარ, რომ 2013 წლის 17 მაისი ღია ჭრილობად რჩება, რომელიც ჯერ კიდევ უნდა მოშუშდეს. დარწმუნებული ვარ, რომ ეს გამოიწვია ამ უმძიმესი მოვლენების გამოძიებასა და სისხლისსამართლებრივ დევნაზე მიყენებულმა ჩრდილმა.

**შესაბამისად, ჩემი რეკომენდაციაა, რომ სახელმწიფომ გაითვალისწინოს ღონისძიებების განხორციელების შესაძლებლობა 2013 წლის 17 მაისის მოვლენებთან დაკავშირებული ფაქტების დადგენისა და მათზე შესაბამისი პასუხისმგებლობის დაკისრების მიზნით, რასაც უნდა მოჰყვეს რეაბილიტაციის ღონისძიებები, მათ შორის უნდა განისაზღვროს ღონისძიებები, რომლებიც აუცილებელია იმისათვის, რომ ასეთი ფაქტები აღარ განმეორდეს.**

**b. დისკრიმინაცია**

* + 1. არცერთი ლგბტ პირი არ დარჩეს ყურადღების მიღმა

კვლევების თანახმად, საქართველოს მოსახლეობა ქვეყანაში ყველაზე დისკრიმინირებულ ჯგუფად სწორედ ლგბტ ადამიანებს აღიქვამს. თუმცა, ზოგადი დამოკიდებულება ამ თემის მიმართ უარყოფითი რჩება: ეროვნული დემოკრატიული ინსტიტუტის (NDI) მიერ 2018 წელს ჩატარებული საზოგადოებრივი აზრის გამოკითხვამ აჩვენა, რომ მოსახლეობის 23%-ის აზრით, მათი უფლებების დაცვა მნიშვნელოვანია.

ეს დამოკიდებულებები, რომლებიც ყოველდღიურ ცხოვრებაში დისკრიმინაციულ პრაქტიკებად იქცევა, მწვავდება ისეთი სტიგმის შემცველი რეგულაციებით, როგორიცაა იმ კაცების მიერ სისხლის ჩაბარების აკრძალვა, რომელთაც სექსი აქვთკაცებთან (MSM). ეს აკრძალვა საკონსტიტუციო სასამართლომ რამდენჯერმე გააუქმა, თუმცა იგი სხვადასხვა ფორმით კვლავ ჩნდება. ჩემთვის მოწოდებული ინფორმაციის მიხედვით, მას შემდეგ, რაც საკონსტიტუციო სასამართლომ ჯანმრთელობის სამინისტროს რეგულაციები ორჯერ სცნო დისკრიმინაციულად, უახლოეს წარსულში ამოქმედდა MSM კაცების მიერ სისხლის ჩაბარების აკრძალვა, იმავე სქესის პარტნიორთან სქესობრივი კავშირის დამყარებიდან 10 წლის განმავლობაში. როგორც სასამართლომ წინა გადაწყვეტილებებში განაცხადა, ის ფაქტი, რომ თანამედროვე ტექნოლოგიები იძლევა აივ/შიდსის დიაგნოსტიკის შესაძლებლობას, ამგვარი აკრძალვის არსებობას აზრს უკარგავს. ამგვარი პოლიტიკა აძლიერებს სტიგმას MSM კაცების მიმართ და ამდენად, უნდა გაუქმდეს.

დღეისათვის, ლგბტ თემი არა მხოლოდ უხილავია ტრადიციულ საზოგადოებაში, არამედ განვითარების სტრატეგიებშიც, პოლიტიკის დოკუმენტებში, პროგრამებსა და ბიუჯეტებში. თემის, მისი მოცულობის, მისი მოწყვლადობისა და საჭიროებების შესახებ ცოდნა მწირია. გადამწყვეტი მნიშვნელობა აქვს ლგბტ პირთა ადამიანის უფლებების სათანადოდ ასახვას 2030 წლის დღის წესრიგში და ლგბტ პირების , თემებისა და პოპულაციების გათვალისწინებას ყველა შესაბამისი პოლიტიკის შემუშავებისას, განხორციელებისას და შეფასებისას.

თემის ხილვადობის გაზრდისაკენ და სექსუალური ორიენტაციისა და გენდერული იდენტობის ნიშნით ძალადობისა და დისკრიმინაციის აღკვეთისაკენ მიმართული სასწრაფო ღონისძიებების გარეშე, საქართველო ვერ შეასრულებს თავის ვალდებულებებს ადამიანის უფლებათა საერთაშორისო სამართლის ფარგლებში და იმ პირობას, რომ არავინ დატოვოს ყურადღების მიღმა მდგრადი განვითარების მიზნების (SDGs) განხორციელებისას. აუცილებელია დაუყოვნებლივ რეაგირება საკანონმდებლო, სასამართლო და აღმასრულებელი ხელისუფლების ისევე, როგორც არა-სამთავრობო სექტორის, მათ შორის სამოქალაქო საზოგადოების, სხვადასხვა რელიგიური თემის, მედიისა და კერძო სექტორის მხრიდან.

**ამ კონტექსტში, ჩემი რეკომენდაციაა, რომ სახელმწიფომ უზრუნველყოს მაღალი ხარისხის, დროული და ჯეროვნად დახარისხებული მონაცემების მოპოვება იმისათვის, რომ შესაძლებელი გახდეს პოლიტიკის ისეთი ცვლილებების შემუშავება, რომლებიც საჭიროდ იქნება მიჩნეული ლგბტ თემის სოციალური ინკლუზიისა და მათი უფლებების დასაცავად. მონაცემთა მოგროვება და მართვა უნდა განხორციელდეს ადამიანის უფლებათა სტანდარტების მკაცრი დაცვით, როგორც ლგბტ პირების მიმართ ძალადობის და დისკრიმინაციის პრევენციის, დასჯისა და აღკვეთისაკენ მიმართული ეფექტიანი ღონისძიება.**

* + 1. პირადი ცხოვრების ხელშეუხებლობისა და ოჯახური ცხოვრების უფლება

საქართველოს ახალი კონსტიტუცია, რომელიც ძალაში 2018 წლის ოქტომბერში საპრეზიდენტო არჩევნების შემდეგ შევა, ანაცვლებს ქორწინების ამჟამად მოქმედ ნეიტრალურ დეფინიციას ისეთი განმარტებით, რომელიც ქორწინებად მოიაზრებს „კავშირს ქალსა და მამაკაცს შორის“. ამგვარი დეფინიცია შეესაბამება ქორწინების ადრეულ დეფინიციას, რომელიც სამოქალაქო კოდექსის მე-1106 მუხლითაა გათვალისწინებული და ქორწინებას მოიაზრებს ოჯახის შექმნის მიზნით ნებაყოფლობით კავშირად მამაკაცსა და ქალს შორის.

ჩემი ვიზიტის დროს მივიღე ინფორმაცია, რომ ლგბტ თემს არასოდეს მოუთხოვია ქორწინების უფლების მხრივ თანასწორობა ერთსქესიანი წყვილებისთვის და რომ ეს საკანონმდებლო წინადადება ინიცირებულია გარკვეული პოლიტიკური ჯგუფების მიერ, რომლებიც საჯაროდ ჰომოფობიურ სენტიმენტებს ამჟღავნებდნენ და მოუწოდებდნენ ოჯახის ტრადიციული ფორმის შენარჩუნებისაკენ პოლიტიკური სარგებლის მიღების მიზნით. მოვუწოდებ ყველა შესაბამის აქტორს, წარიმართოს მსჯელობა თუ რამდენად აღვივებს ასეთი არასაჭირო ინიციატივები უარყოფით დამოკიდებულებებს ლგბტ თემის მიმართ და ხელს უწყობს სტიგმისა და სტერეოტიპების არსებობას და მოვუწოდებ პოლიტიკოსებს, რომ აიღონ პასუხისმგებლობა მშვიდობისაკენ მოწოდებასა და ტოლერანტობის ხელშეწყობაზე.

უნდა აღინიშნოს, რომ ამჟამად, საქართველოში ერთსქესიანი პარტნიორობის რაიმე აღიარებული ფორმა არ არსებობს. ამ თვალსაზრისით, მაცნობეს, რომ ვენეციის კომისიამ საქართველოს კონსტიტუციის პროექტზე მოსაზრება 2017 წელს გამოაქვეყნა და განაცხადა, რომ ქორწინების კონსტიტუციური განმარტება „არცერთ შემთხვევაში არ უნდა განიმარტოს ისე, თითქოს კრძალავდეს ერთსქესიან პარტნიორობას“ და რომ „საქართველო ისევე, როგორც ევროპის საბჭოს ნებისმიერი სხვა წევრი სახელმწიფო, ვალდებულია დაიცვას ადამიანის უფლებათა ევროპული კონვენციის სტანდარტები და შესაბამისად, უნდა უზრუნველყოს ისეთი ურთიერთობების სამართლებრივი აღიარება (როგორიცაა სამოქალაქო თანაცხოვრება ან რეგისტრირებული პარტნიორობა ერთსქესიანი წყვილებისთვის).”

* + 1. ღირსეული სამუშაო და ცხოვრების ადეკვატური სტანდარტი

ლგბტ თემის კეთილდღეობისა და მათი სოციალური ინკლუზიის შესახებ ოფიციალური სტატისტიკური მონაცემების არარსებობის პირობებში, შემიძლია დავეყრდნო მხოლოდ ზეპირსიტყვიერ ინფორმაციას და არასამთავრობო ორგანიზაციების მიერ ჩატარებულ საზოგადოებრივი აზრის გამოკითხვებს ან კვლევებს.

მიუხედავად იმისა, რომ შრომის კოდექსი პირდაპირ კრძალავს დისკრიმინაციას სექსუალური ორიენტაციის ნიშნით, ყველა ჩვენს ხელთ არსებული ინფორმაცია ადასტურებს იმას, რომ სამუშაო ადგილას ჰომოსექსუალი, ლესბოსელი და ბისექსუალი ადამიანების მიმართ დისკრიმინაცია კვლავ გავრცელებული პრაქტიკაა. ერთ-ერთი არასამთავრობო ორგანიზაციის მიერ ჩატარებულმა კვლევამ აჩვენა, რომ დასაქმების ადგილას დისკრიმინაცია ყველაზე პრობლემური სფეროა ლგბტ თემის წარმომადგენლებისათვის, განსაკუთრებით კი ტრანსგენდერი პირებისთვის. იგივე კვლევიდან ირკვევა, რომ ოთხიდან ერთ პირს უარი ეთქვა დასაქმებაზე სექსუალური ორიენტაციის ან გენდერული იდენტობის გამო და რომ ლგბტ პირთა მხოლოდ 15.3% გამოხატავს ღიად თავის სექსუალურ ორიენტაციას სამსახურში, დისკრიმინაციის შიშის გამო.

თემის ბევრმა წევრმა აღნიშნა, რომ ისინი მალავენ თავიანთ სექსუალურ ორიენტაციას ან გენდერულ იდენტობას იმისათვის, რომ ჰქონდეთ ღირსეული სამუშაო. მათ, ვისი გარეგნობაც არ შეესაბამება სოციუმის მოლოდინებს, განსაკუთრებით ფემინურმა კაცებმა განაცხადეს, რომ ისინი არ აჰყავთ სამსახურში ან დასაქმების შემთხვევაში ხდება მათი გარიყვა, შეურაცხყოფა და დაცინვა, ან მათ სულაც სამსახურიდან დაითხოვენ, თუ ისინი ამას გაამჟღავნებენ. მთლიანი ლგბტ თემი იმაზე თანხმდება, რომ ყველაზე მოწყვლადი და მარგინალიზებული ჯგუფი ტრანსგენდერი ქალები არიან. თუ ისინი ორმაგი ცხოვრებით არ ცხოვრობენ, ტრანსგენდერ ქალებს დასაქმების ძალზე მცირე შანსი აქვთ. ამას თან ახლავს გენდერის სამართლებრივ აღიარებასთან დაკავშირებული სირთულეები და სამწუხარო რეალობა, რომ ტრანსგენდერ ქალთა უმრავლესობას აქვს პირადობის დამადასტურებელი ისეთი საბუთები, რომლებიც არ შეესაბამება მათ გენდერულ იდენტობას. შესაბამისად, ბევრი მათგანი დასაქმებულია არაფორმალური ეკონომიკის სფეროში მწირი სამუშაო პირობებითა და შემოსავლით, მათ შორის დაკავებულია სექს მუშაკობით.

ჩემი ვიზიტისას მიღებული ინფორმაცია იმაზე მიუთითებს, რომ ლგბტ თემის მოწყვლადობა უსახლკარობის მიმართ და მათი საჭიროებები ჯერ არ შეფასებულა და არ არის გათვალისწინებული პოლიტიკის დოკუმენტებისა და პროგრამების შემუშავებაში. მწირია კვლევები ქვეყანაში უსახლკარობის გამომწვევი მიზეზებისა და ოჯახში ძალადობასა და უსახლკარობას შორის შესაძლო კავშირის შესახებ. ხშირად, ლგბტ ახალგაზრდებს შინიდან აძევებენ, როდესაც ისინი თავიანთ ორიენტაციას ან იდენტობას ამჟღავნებენ და ისინი ძალზე მოწყვლად მდგომარეობაში ვარდებიან, უწევთ უსახლკაროდ ცხოვრება და ძალადობისა და უარყოფითი დამოკიდებულების განცდა საზოგადოებრივ ადგილებში. სხვა ქვეყნებში ჩატარებული კვლევები გვიჩვენებს, რომ ლგბტ ახალგაზრდების წილი უსახლკაროთა შორის საკმაოდ მაღალია. ერთ-ერთი კვლევის მიხედვით ქვეყანაში უსახლკაროთა 40% ლგბტ პირი დაფიქსირდა.

ვწუხვარ უსახლკარო ლგბტ ახალგაზრდების რაოდენობის შესახებ მონაცემების სიმწირისა და ისეთი სახელმწიფო პროგრამის არარსებობის გამო, რომელიც ლგბტ ადამიანებს დროებით საცხოვრისს ან სპეციალურ თავშესაფარს შესთავაზებდა. თუმცა, მივესალმები ტრენინგებს, რომლებსაც სამოქალაქო საზოგადოების ორგანიზაციები მსხვერპლთათვის მომსახურების მიმწოდებელ თავშესაფრების პერსონალს უტარებენ ლესბოსელი, ბისექსუალი და ტრანსგენდერი ქალების სპეციალური საჭიროებების გათვალისწინების მიზნით.

* + 1. ჯანმრთელობა

„ჯანმრთელობის დაცვის შესახებ“ საქართველოს კანონი კრძალავს დისკრიმინაციას სექსუალური ორიენტაციის ნიშნით და უარყოფითი პირადი დამოკიდებულების გამოვლენას, ხოლო „პაციენტის უფლებების შესახებ“ საქართველოს კანონი კი იცავს მოქალაქეთა უფლებებს ჯანმრთელობის დაცვის სისტემაში და აწესებს ყველა პაციენტის ღირსების პატივისცემას.

თუმცა, სტიგმა ცხოვრების ყველა სფეროში აღწევს, მათ შორის ჯანმრთელობის სფეროში მომსახურების მიღების დროს. ლგბტ თემის წევრებმა განაცხადეს, რომ სამედიცინო პერსონალი ამჟღავნებს ჰომოფობიურ დამოკიდებულებებს და რომ ეს დამოკიდებულებები უარყოფით გავლენას ახდენენ მათთვის ჯანმრთელობის დაცვის ხელმისაწვდომობაზე, ვინაიდან ისინი თავს იკავებენ სამედიცინო მომსახურებებით სარგებლობისაგან და შესაძლოა თვითმკურნალობასაც მიმართონ იმისათვის, რომ თავიდან აირიდონ ექიმების მხრიდან უარყოფითი დამოკიდებულება.

არასამთავრობო ორგანიზაციების მიერ ჩატარებული კვლევის თანახმად, გამოკითხული სამედიცინო პერსონალის 39%-ს მიაჩნია, რომ ჰომოსექსუალიზმი დაავადებაა და მისი განკურნება შესაძლებელია, რაც სრულიად ეწინააღმდეგება ჯანდაცვის მსოფლიო ორგანიზაციის (WHO) პოზიციას. მე შოკირებული ვარ ცნობიერების ნაკლებობითა და სტიგმის ხარისხით სექსუალური ორიენტაციისა და გენდერული იდენტობის საკითხების მიმართ ჯანდაცვის სისტემის წარმომადგენლებში.

2017 წელს ლგბტ თემის წარმომადგენლებისთვის სამედიცინო მომსახურების გაწევასთან დაკავშირებით საქართველოს შრომის, ჯანმრთელობისა და სოციალურ საკითხთა სამინისტროს სამედიცინო საქმიანობის სახელმწიფო რეგულირების სააგენტომ შვიდი საჩივარი მიიღო, თუმცა დარღვევები მხოლოდ ერთ შემთხვევაში დადგინდა.

საქართველოს შრომის, ჯანმრთელობისა და სოციალურ საკითხთა სამინისტროს მისამართით პარლამენტის გენდერული თანასწორობის საბჭოს რეკომენდაციის მიუხედავად, ჯანდაცვასთან დაკავშირებული სამთავრობო პოლიტიკის დოკუმენტები, სტრატეგიები და სამოქმედო გეგმები არ ასახავს ან არ ითვალისწინებს ლგბტ თემის საჭიროებებსა და ინტერესებს.

სახელმწიფოს მიერ ჩატარებული კონკრეტული კვლევების არარსებობის პირობებში, ლგბტ თემის ჯანდაცვის კუთხით არსებული საჭიროებები უცნობი რჩება. ლესბოსელი და ბისექსუალი ქალების მდგომარეობა განსაკუთრებით საგანგაშოა ამ თვალსაზრისით, ვინაიდან, როგორც ჩანს, არანაირი ინფორმაცია არ არსებობს მათთვის ჯანდაცვის მომსახურების ხელმისაწვდომობისა თუ მათი საჭიროებების განსაზღვრის შესახებ.

2014 წელს ჩატარებული კვლევის თანახმად, საქართველოში კაცებთან სქესობრივი კავშირი აქვს დაახლოებით 17,200 კაცს. აივ-ის გავრცელების მკვეთრი ზრდა MSM კაცებში საზოგადოებრივი ჯანდაცვის მნიშვნელოვან პრობლემას წარმოადგენს. 2015 წელს ჩატარებულმა კვლევამ აჩვენა, რომ თბილისში აივ-ის გავრცელება ამ ჯგუფში გაიზარდა 2010 წელს 7%-დან 2015 წელს 25.1%-მდე. საგანგაშო ისაა, რომ ძირითადი მოსახლეობაზე აივ ტესტირების გავრცელების შედეგად, აივ-ით ინფიცირებული MSM კაცების მხოლოდ 14%-მა იცის თავისი სტატუსის შესახებ. ჰომოფობია და ტრანსფობია აივ/შიდსთან დაკავშირებულ სოციალურ სტიგმასთან ერთად, არის ამ პირების ტესტირებასა და მკურნალობაში ჩართვის მნიშვნელოვანი დაბრკოლება.

ტრანსგენდერი ადამიანებისთვის ჯანდაცვის მომსახურების ხელმისაწვდომობა პრობლემურია და ჯანდაცვის სისტემის პროფესიონალები განსაკუთრებით არ იცნობენ ტრანსგენდერი ადამიანების ჯანმრთელობის კონკრეტულ საჭიროებებს. გენდერის დამოწმების სათანადო სერვისებზე, მათ შორის ფსიქოლოგიური, ენდოკრინოლოგიური და ქირურგიული ექსპერტიზის ხელმისაწვდომობა, რეგულირებული არ არის. საქართველოს შრომის, ჯანმრთელობისა და სოციალურ საკითხთა სამინისტროს მისამართით პარლამენტის გენდერული თანასწორობის საბჭოს რეკომენდაციის მიუხედავად, დღემდე არ არსებობს კლინიკური სახელმძღვანელო პრინციპები გენდერის დამოწმების პროცედურებთან დაკავშირებით და ისინი არ იფარება კერძო და საყოველთაო ჯანმრთელობის დაზღვევის პროგრამის ფარგლებში. შედეგად, ისინი ფინანსურად და ზოგადად ხელმიუწვდომელია ტრანსგენდერი ადამიანების უმრავლესობისთვის.

**შესაბამისად, ჩემი რეკომენდაციაა, რომ სახელმწიფომ დაუყოვნებლივ მიიღოს ზომები ლგბტ პირების ჯანმრთელობისა და კეთილდღეობის გასაუმჯობესებლად და უზრუნველყოს მათთვის ჯანდაცვის მომსახურებებისა და ჯანმრთელობასთან დაკავშირებული ინფორმაციის ხელმისაწვდომობა. ეს მოიცავს გენდერის დამოწმების სერვისის მიწოდების შესაძლებლობის გათვალისწინებას, როგორც სახელმწიფო ვალდებულებისა, დიაგნოზის მიუხედავად და არა როგორც წინაპირობა გენდერის სამართლებრივი აღიარებისთვის.**

* + 1. განათლება, კულტურა და სპორტი

„ზოგადი განათლების შესახებ“ და „უმაღლესი განათლების შესახებ“ საქართველოს კანონი კრძალავს დისკრიმინაციას ნებისმიერი ნიშნით, თუმცა განათლების სისტემაში არ არსებობს რაიმე მარეგულირებელი დოკუმენტი, რომელიც მოიცავს ბულინგთან დაკავშირებულ საკითხებს.

ერთ-ერთი არასამთავრობო ორგანიზაციის მიერ 2016 წელს ჩატარებულმა კვლევამ აჩვენა, რომ ბულინგი კვლავ მეტად გავრცელებულია და გამოკითხული ათიდან შვიდი მოსწავლე ბულინგის მსხვერპლი გამხდარა. თემის მრავალმა წევრმა მოგვახსენა სკოლაში ძალადობისა და იზოლაციის შესახებ. დაბალი ცნობიერება იმის შესახებ, რომ ჰომოსექსუალიზმი არის ადამიანის სექსუალობის ნორმალური ვარიაცია, ქმნის მტრულ გარემოს და აღვივებს ლგბტ მოსწავლეების მიუღებლობას. თემის წევრებმა განაცხადეს, რომ ზოგჯერ, მშობლები და მასწავლებლები ერთობლივი ძალებით ცდილობენ ლგბტ მოსწავლეების დარწმუნებას, რომ შეიცვალონ თავიანთი სექსუალური ორიენტაცია, მათ შორის ფსიქოლოგის კონსულტაციის გზით. ასეთ გარემოში, მოსწავლეები ითავისებენ საზოგადოების უარყოფით დამოკიდებულებებსა და ღირებულებებს, რასაც შეიძლება უარყოფითი გავლენა ჰქონდეს მათ ფსიქიკურ ჯანმრთელობაზე და გამოიწვიოს თვითდაზიანება ან ძალადობა. ამდენად, არსებითია, რომ სასწრაფოდ შემუშავდეს სპეციალური პროგრამები განათლების სექტორში ლგბტ პირების მიმღებლობის ხელშესაწყობად.

სქესობრივი განათლება არ არის სკოლის სასწავლო გეგმის ნაწილი. თუმცა, მთავრობამ შემოიღო საგანი „მე და საზოგადოება“, რომლის მიზანია ოჯახთან, საზოგადოებასთან, სასკოლო გარემოსთან და მოქალაქეობასთან დაკავშირებული საკითხების დაფარვა. თუმცა, საგანმანათლებლო მასალებში არ არის ან მწირია ინფორმაცია გენდერული სტერეოტიპების აღმოფხვრის, თანასწორობის ხელშეწყობის, ქალებისა და გოგოების მიმართ ან სექსუალური ორიენტაციის ან გენდერული იდენტობის ნიშნით დისკრიმინაციის დაუშვებლობის შესახებ. ეს მეტად პრობლემურია იმ სტიგმის, სტერეოტიპებისა და ცრურწმენებიდან გამომდინარე, რომლებიც საქართველოში გენდერის, სექსუალობისა და ლგბტ პირების გარშემო არსებობს.

**შესაბამისად, ჩემი რეკომენდაციაა, რომ სახელმწიფომ უზრუნველყოს ობიექტური, აპოლიტიკური სქესობრივი განათლება და ცნობიერების ამაღლება, როგორც გენდერის, სექსუალური ორიენტაციის ან გენდერული იდენტობის ნიშნით ძალადობისა და დისკრიმინაციის გამომწვევი მიზეზების აღმოფხვრის არსებითი ინსტრუმენტი.**

კულტურა და სპორტი არის მოსახლეობის მგრძნობელობის ამაღლების, ადამიანის უფლებებისა და სოციალური ინკლუზიის ხელშეწყობის ძლიერი ორი საშუალება. სისტემატიურად, ყველა შეხვედრაზე, ყველა მონაწილე მხარემ ხაზი გაუსვა სქესობრივი განათლებისა და გენდერული იდენტობის შესახებ ცნობიერების ამაღლების აუცილებლობას, როგორც ერთ-ერთ მთავარ იარაღს ლგბტ პირების მიმართ ძალადობისა და დისკრიმინაციის აღსაკვეთად. სამწუხაროდ, დღემდე არ არსებობს რაიმე სახელმწიფო პროგრამა, პოლიტიკის დოკუმენტი ან სტრატეგია კულტურისა და სპორტის სფეროების საშუალებით ამ პრობლემასთან ბრძოლის შესახებ.

* + 1. გენდერული იდენტობა

დამკვიდრებული პრაქტიკის მიხედვით, სქესის სრული შეცვლის ოპერაცია, რომელსაც წინ უსწრებს ფსიქოლოგებისა და სექსოლოგების შეფასება ისევე, როგორც ჰორმონალური თერაპია, არის წინაპირობა პირადობის დამადასტურებელ დოკუმენტში გენდერის შესაცვლელად. ოპერაციამდე პაციენტს აკვირდებიან ფსიქოლოგები და სექსოლოგები. შემაშფოთა ჩემთვის მოწოდებულმა ინფორმაციამ, რომ ამის შემდეგ ქირურგი პაციენტს გააცნობს თავის მოსაზრებას, არის თუ არა იგი „ნამდვილი ტრანსსექსუალი“, იმის მიხედვით, თუ რა სურს პაციენტს, სქესის სრული თუ ნაწილობრივი შეცვლა. მეტად შეშფოთებული ვარ ასეთი ძალადობრივი მოთხოვნების გამო, რომლებიც გამოიყენება იმ სამედიცინო პერსონალის მიერ, რომელსაც აშკარად არ აქვს ცოდნა სექსუალური ორიენტაციისა და გენდერული იდენტობის შესახებ. აქვე აღვნიშნავ, რომ ის ოპერაციები, რომლებიც რეკომენდებულია „ნამდვილი ტრანსსექსუალებისთვის“ იწვევს სრულიად არასაჭირო დამახინჯებას, სტერილიზაციას, უდიდეს ტკივილსა და ტანჯვას.

ზემოთ აღწერილი მოთხოვნები ძალადობრივია და ეწინააღმდეგება ადამიანის უფლებათა საერთაშორისო სტანდარტებს. ამგვარმა მკურნალობამ და პროცედურებმა შეიძლება გამოიწვიონ ფიზიკური და ფსიქოლოგიური ტკივილი მთელი სიცოცხლის მანძილზე და თუ განხორციელდა იძულებით, ძალადობით, ან სხვაგვარად პაციენტის ნების გარეშე, შეიძლება დაირღვეს ადამიანის უფლება იყოს თავისუფალი წამებისაგან და სხვა სასტიკი, არაადამიანური ან დამამცირებელი მოპყრობის ან დასჯისაგან. სტერილიზაციის მოთხოვნები ეწინააღმდეგება სხეულის ხელშეუხებლობის, თვით-გამორკვევისა და ადამიანის ღირსების მიმართ პატივისცემის პრინციპებს და შეიძლება გამოიწვიოს და ხელი შეუწყოს დისკრიმინაციას ტრანსგენდერი ადამიანების მიმართ.

ამასთან, კანონის წინაშე თანასწორობის უფლება არის არსებითი ელემენტი სათანადოდ ფუნქციონირებად ჩარჩოში, რომელიც ემსახურება თვითნებური დაკავებისა და დაპატიმრების, წამებისა და არასათანადო მოპყრობისაგან დაცვის მიზანს, ვინაიდან ცალსახადაა დადგენილი, რომ თავისუფლების აღკვეთის ნებისმიერ სიტუაციაში, პირის სათანადო იდენტიფიკაცია არის სახელმწიფოს ანგარიშვალდებულების პირველი გარანტია. მის გარეშე, ტრანსგენდერი ადამიანები ხდებიან დისკრიმინაციის მსხვერპლი ცხოვრების ყველა ასპექტში, მათ შორის დასაქმების, განსახლების, სოციალური დაცვის ხელმისაწვდომობის თვალსაზრისით და ხშირად განიცდიან ძალადობას. ამასთან, მათ შეიძლება შეეზღუდოთ გადაადგილების თავისუფლების უფლება. ამ მიზეზების გამო, გენდერის აღიარების ისეთი სისტემა, რომელიც საშუალებას აძლევს ტრანსგენდერ ადამიანებს შეიცვალონ სახელი და გენდერული მარკერები პირადობის დამადასტურებელ დოკუმენტებში, უნდა იყოს მარტივი ადმინისტრაციული პროცესი, რომელიც დაეყრდნობა განმცხადებლის თვით-გამორკვევას. ამასთან, იგი უნდა იყოს ხელმისაწვდომი და შეძლებისდაგვარად, უფასო.

**შესაბამისად, მოვუწოდებ საქართველოს, რომ გააუქმოს ძალადობრივი მოთხოვნები, როგორც წინაპირობა გენდერული მარკერების ცვლილებისთვის, მათ შორის იძულებით არა ნებაყოფლობითი სტერილიზაცია და ტრანზიციასთან დაკავშირებული სამედიცინო პროცედურები ისევე, როგორც ქირურგიული ოპერაციები და ჰორმონალური მკურნალობა, სამედიცინო დიაგნოსტიკის გავლა, ფსიქოლოგიური შეფასებები ან სხვა სამედიცინო ან ფსიქო-სოციალური პროცედურები ან მკურნალობა.**

1. **დასკვნები**

დასკვნის სახით, მოვუწოდებ საქართველოს ხელისუფლებას განაგრძოს სვლა იმ გზით, რომელსაც უკვე დაადგა. მივესალმები მათ განცხადებებს სექსუალური ორიენტაციისა და გენდერული იდენტობის ნიშნით ძალადობისა და დისკრიმინაციის აღკვეთის მნიშვნელობის შესახებ და ვაღიარებ იმ მნიშნელოვან ნაბიჯებს, რომლებიც გადაიდგა საკანონმდებლო და სახელმწიფო პოლიტიკის ჩარჩოს თვალსაზრისით. თუმცა, გადაუჭრელი რჩება მნიშნელოვანი ამოცანა. ახლა, ამ გამართულმა ჩარჩომ უნდა მოახდინოს გავლენა იმ პატარა სივრცეებში, რომლებზეც ქ-ნი რუზველტი საუბრობდა: „ტროტუარი, რომელზეც ადამიანები დადიან, მოედანი, რომლებზეც ისინი მეგობრებთან ერთად ფეხბურთს თამაშობენ, სკოლა, რომელშიც ისინი დადიან განათლების მისაღებად და რესტორანი, რომელშიც ისინი მიმტანებად მუშაობენ თავის სარჩენად. უფრო მნიშვნელოვანი კი ის არის, რომ მან უნდა მოახდინოს გავლენა იმ სახლში, რომელშიც ისინი დაბრუნდებიან“.

ზოგის ადამიანის აზრით, ამ სამუშაოს დასრულებას ერთი ან მრავალი თაობა დასჭირდება. ეჭვი არ მეპარება, რომ ეს შეიძლება ასეც იყოს. თუმცა, საქართველოს თითოეული მოქალაქე, რომელიც არის ჰომოსექსუალი, ლესბოსელი, ბისექსუალი ან ტრანსგენდერი ადამიანი იმსახურებს იმას, რომ დღეს დაინახოს წინსვლისკენ მიმართული აქტიური ძალისხმევა, რომელიც გზას გაუკვალავს მათ თავისუფლებას.

მადლობა.

თბილისი, 5 ოქტომბერი 2018წ.